CELEX: 
Language: mt
Date: 2022-02-10 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni (UE) 2015/61 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-istituzzjonijiet ta’ kreditu

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               1.1.Sfond għall-emendi fir-Regolament Delegat tal-LCR
            
            
               Id-Direttiva (UE) 2019/2162
                  1
                (id-Direttiva dwar Bonds Koperti jew “CBD”), ippubblikata fis-27 ta’ Novembru 2019, stabbiliet qafas komuni għal bonds koperti maħruġa fl-Unjoni. Fost l-obbligi minimi stabbiliti fis-CBD, xi rekwiżiti ta’ likwidità speċifiċi għal bonds koperti huma stabbiliti u jeħtieġu artikolazzjoni mar-rekwiżiti ta’ likwidità diġà eżistenti stabbiliti fir-Regolament (UE) Nru 575/2013
                  2
                (ir-Regolament dwar ir-Rekwiżiti ta’ Kapital jew “CRR”) u fir-Regolament Delegat tal-Kummissjoni (UE) 2015/61
                  3
                (ir-“Regolament Delegat tal-LCR”).
            
            
               Ir-Regolament Delegat tal-LCR huwa applikabbli għall-istituzzjonijiet ta’ kreditu kollha, inklużi dawk li joħorġu bonds koperti. Tali istituzzjonijiet ta’ kreditu bħalissa huma soġġetti għar-rekwiżit ta’ kopertura tal-likwidità (“LCR”) applikabbli għal perjodu ta’ 30 jum kalendarju. F’konformità mal-LCR, emittent ta’ bonds koperti jrid jiżgura li jkollu biżżejjed assi likwidi biex ikopri l-flussi ta’ ħruġ netti tal-likwidità inklużi dawk li jirriżultaw mill-programm ta’ bonds koperti. 
            
            
               Fl-istess ħin, is-CBD tirrikjedi li l-istituzzjonijiet ta’ kreditu li joħorġu l-bonds koperti jżommu f’kull ħin riżerva ta’ likwidità (“riżerva ta’ likwidità tal-aggregazzjoni ta’ kopertura”) magħmula minn assi likwidi disponibbli biex ikopru l-flussi ta’ ħruġ netti tal-likwidità tal-programmi ta’ bonds koperti tagħhom għal perjodu ta’ 180 jum. 
            
            
               Ir-riżerva ta’ likwidità tal-aggregazzjoni ta’ kopertura stabbilita mis-CBD tinkludi assi li jissodisfaw ir-rekwiżit kollu ħlief wieħed biex jiġu rikonoxxuti bħala assi likwidi skont ir-Regolament Delegat tal-LCR: l-assi fir-riżerva ta’ likwidità tal-aggregazzjoni ta’ kopertura huma soġġetti għar-rekwiżit ta’ segregazzjoni skont l-Artikolu 12 tas-CBD. Dawn l-assi segregati huma legalment lil hinn mill-kopertura tal-kredituri għajr l-investituri f’bonds koperti. L-applikazzjoni tar-rekwiżit ta’ segregazzjoni hija element ewlieni tas-CBD biex jiġi żgurat livell għoli ta’ protezzjoni tal-investituri ta’ bonds koperti. Madankollu, hija tidduplika r-rekwiżiti tal-likwidità li l-emittenti tal-bonds koperti jridu jikkonformaw magħhom, peress li jeħtieġ li jinżammu fl-istess ħin żewġ riżervi ta’ likwidità separati magħmula minn assi likwidi simili. B’mod partikolari, hemm sovrapożizzjoni bejn iż-żewġ rekwiżiti ta’ likwidità matul l-ewwel 30 jum.
            
            
               Sabiex jiġi żgurat li l-Istati Membri jkunu jistgħu jindirizzaw tali sovrapożizzjoni, is-CBD tinkludi opzjoni għall-Istati Membri li jirrinunzjaw għar-rekwiżit speċifiku tar-riżerva ta’ likwidità tal-aggregazzjoni ta’ kopertura għaż-żmien li l-istituzzjoni ta’ kreditu li toħroġ il-bonds koperti tikkonforma ma’ rekwiżiti oħra ta’ likwidità skont id-dritt tal-Unjoni. Barra minn hekk, din id-dispożizzjoni tas-CBD toffri l-opportunità biex jiġu artikolati aħjar kemm ir-rekwiżiti tal-likwidità tal-aggregazzjoni ta’ kopertura kif ukoll ir-rekwiżiti tal-likwidità skont ir-regoli tal-LCR.
            
            
               Madankollu, l-eżerċizzju tar-rinunzja msemmija hawn fuq biex jiġi evitat l-għadd doppju ma jkunx prudentement sod għaliex, wara s-separazzjoni tal-proprjetajiet tal-istituzzjoni ta’ kreditu f’xenarji ta’ stress, dan inaqqas l-assi likwidi fl-aggregazzjoni ta’ kopertura maħsuba biex tirrispondi għall-obbligi ta’ pagament tagħha stess. Dan minħabba li l-assi likwidi li jissodisfaw ir-rekwiżit ġenerali ta’ kopertura tal-likwidità huma min-natura tagħhom mhux vinkolati, li jfisser li huma disponibbli liberament għall-istituzzjoni ta’ kreditu. L-assi likwidi miżmuma b’mod konsistenti mar-rekwiżit tar-riżerva ta’ likwidità tal-aggregazzjoni ta’ kopertura fis-CBD huma vinkolati minħabba r-rekwiżiti tas-segregazzjoni tal-assi f’dik id-Direttiva, li jfisser li ma jistgħux jintlaħqu mill-investituri fl-obbligazzjonijiet tal-istituzzjoni ta’ kreditu għajr il-bonds koperti.
            
            
               L-aktar mod prattikabbli biex titneħħa d-duplikazzjoni, filwaqt li tinżamm is-solidità prudenzjali, ikun li l-istituzzjonijiet ta’ kreditu jkunu jistgħu jittrattaw l-assi likwidi miżmuma bħala parti mir-riżerva ta’ likwidità tal-aggregazzjoni ta’ kopertura bħala mhux vinkolati sal-ammont ta’ flussi ta’ ħruġ netti tal-likwidità mill-programm assoċjat ta’ bonds koperti. Dan jikkostitwixxi l-ewwel u l-aktar emenda importanti proposta (il-paragrafu 2a l-ġdid fl-Artikolu 7 tar-Regolament Delegat tal-LCR). B’tali mod, il-kwistjoni tal-għadd doppju tiġi solvuta bħala assi likwidi fl-aggregazzjoni ta’ kopertura li jissodisfaw il-kriterji kwalitattivi kollha stabbiliti mir-Regolament Delegat tal-LCR (inkluż it-test tal-monetizzazzjoni skont l-Artikolu 8(4) tar-Regolament Delegat; bidla proposta tippermetti lill-istituzzjonijiet ta’ kreditu jwettqu t-test ta’ monetizzazzjoni b’assi miżmuma barra mir-riżerva ta’ likwidità tal-aggregazzjoni ta’ kopertura, sakemm dawk l-assi jkunu rappreżentattivi biżżejjed tal-assi miżmuma f’dik ir-riżerva ta’ kapital) jistgħu jiġu kontabilizzati kemm fir-riżerva ta’ likwidità tal-aggregazzjoni ta’ kopertura kif ukoll fir-riżerva ta’ likwidità tal-LCR.
            
            
               Għall-finijiet tar-riżerva ta’ likwidità tal-LCR, ir-rikonoxximent xorta waħda jkun limitat sal-ammont ta’ assi likwidi fl-aggregazzjoni ta’ kopertura meħtieġa biex jiġu koperti l-flussi ta’ ħruġ netti tal-likwidità li jirriżultaw mill-programm ta’ bonds koperti relatat ma’ din l-aggregazzjoni ta' kopertura. Din il-limitazzjoni tiżgura li l-proporzjon LCR tal-emittenti ta’ bonds koperti ma jittejjibx artifiċjalment permezz ta’ rikonoxximent mhux dovut ta’ assi likwidi miżmuma fl-aggregazzjoni ta’ kopertura, u tevita b’mod partikolari li xi assi likwidi miżmuma fl-aggregazzjoni ta’ kopertura jiġu kkunsidrati għall-kalkolu tal-proporzjon tal-LCR minkejja l-fatt li huma segregati u għalhekk mhux disponibbli biex ikopru flussi ta’ ħruġ għajr dawk li jirriżultaw mill-aggregazzjoni ta’ kopertura. 
            
            
               Emenda addizzjonali tkun meħtieġa wkoll biex terġa’ tinkiseb il-konformità ta’ xi mudelli nazzjonali prudenzjalment sodi ta’ ħruġ ta’ bonds koperti mar-rekwiżiti tal-LCR. Minkejja li huma konformi fil-karatteristiċi ewlenin tagħhom mar-rekwiżiti tas-CBD (eż. regoli għall-protezzjoni ta’ investitur f’bonds koperti), dawn il-mudelli nazzjonali ta’ ħruġ ta’ bonds koperti jsofru minn LCR strutturalment ta’ inqas minn 100% u ma jkunux konnessi mar-realtà tar-riskju tal-likwidità tagħhom. Biex tiġi indirizzata din il-kwistjoni, emenda addizzjonali tirreplika, b’mod prudenzjali aktar konservattiv, id-dispożizzjonijiet diġà eżistenti tar-Regolament (UE) Nru 575/2013 relatati mal-kalkolu tal-Proporzjon ta’ Finanzjament Stabbli Nett (NSFR), li jippermetti li jitqiesu bħala assi mhux vinkolati marbuta bħala sovrakollateralizzazzjoni mhux obbligatorja għal ħruġ ta’ bonds koperti. L-emenda proposta tippermetti fir-Regolament Delegat tal-LCR l-istess trattament prudenzjali għal dawn l-assi marbuta bħala sovrakollateralizzazzjoni mhux obbligatorja, sakemm l-istituzzjoni li toħroġ il-bonds koperti tissodisfa ċerti kundizzjonijiet kwalitattivi u kwantitattivi (mhux imposti fil-każ tal-NSFR). Bħala konsegwenza, l-emenda proposta la tipperikola l-protezzjoni legali pprovduta lill-investituri ta’ bonds koperti, b’mod partikolari mis-CBD, u lanqas iddgħajjef il-profil prudenzjali tar-riskju tal-likwidità tal-emittent tal-bonds koperti. 
            
            
               Barra minn hekk, l-emenda proposta għar-Regolament Delegat tal-LCR għandha l-għan ukoll li tiċċara xi wħud mid-dispożizzjonijiet attwali tar-Regolament Delegat tal-LCR. 
            
            
               L-ewwel nett, dan jissostitwixxi r-referenzi għal “tranżazzjonijiet ta’ għoti ta’ self garantit” fl-Artikolu 28(3) u fl-Artikolu 32(3)(b) u (4) tar-Regolament Delegat tal-LCR b’referenzi għal “tranżazzjonijiet ta’ finanzjament tat-titoli” li huwa terminu definit fil-punt (139) tal-Artikolu 4(1) tas-CRR. Dan jallinja aħjar it-test mal-istandard tal-LCR maqbul fil-livell internazzjonali mill-Kumitat ta’ Basel dwar is-Superviżjoni Bankarja. 
            
            
               It-tieni, idaħħal referenza għall-aġenziji uffiċjali ta’ kreditu għall-esportazzjoni (ECAs) fil-punt (g) tal-Artikolu 7(4) tar-Regolament Delegat tal-LCR sabiex jiġi żgurat trattament ugwali tat-titoli maħruġa mill-ECAs iggarantiti mill-gvern ċentrali ta’ Stat Membru, irrispettivament mill-istruttura organizzattiva tal-QEA rispettiva. Din l-emenda hija konformi mar-rakkomandazzjonijiet li saru mill-Awtorità Bankarja Ewropea (EBA) fir-rapport tagħha tal-20 ta’ Diċembru 2013
                  4
               , imħejji skont l-Artikolu 509(3) u (5) tar-Regolament (UE) Nru 575/2013.
            
            
               Barra minn hekk, huma proposti diversi bidliet addizzjonali għar-Regolament Delegat tal-LCR sabiex jiġi allinjat mal-Artikolu 129 tas-CRR, kif emendat bir-Regolament (UE) 2019/2160
                  5
                (dan tal-aħħar jemenda s-CRR fir-rigward tat-trattament tal-kapital regolatorju tal-iskoperturi fil-forma ta’ bonds koperti u għalhekk huwa parti mill-qafas leġiżlattiv tal-bonds koperti flimkien mas-CBD) u mas-CBD. B’mod partikolari, xi wħud mill-kriterji stabbiliti fl-Artikoli 10, 11 u 12 tar-Regolament Delegat tal-LCR (li jifformula l-kriterji għat-trattament ta’ bonds koperti bħala, rispettivament, assi tal-Livell 1, assi tal-Livell 2A u assi tal-Livell 2B) jirreferu għal (partijiet minn) l-Artikolu 129 tas-CRR. Pereżempju, qabel l-adozzjoni tas-CBD, it-terminu “bond kopert” ġie definit permezz ta’ referenza għall-Artikolu 129 tas-CRR. Wara l-adozzjoni u d-dħul fis-seħħ tas-CBD, tali referenza tidher skaduta, minħabba li l-bonds koperti kollha maħruġa fl-UE se jkollhom jissodisfaw ir-rekwiżiti tas-CBD. Bl-istess mod, ir-rekwiżit ta’ trasparenza, li huwa essenzjali għall-ħruġ u t-tranżazzjonijiet b’bonds koperti, bħalissa jinsab fl-Artikolu 129(7) tas-CRR. Madankollu, bl-introduzzjoni tas-CBD, is-suġġett issa huwa indirizzat speċifikament u żviluppat b’mod wiesa’ fl-Artikolu 14 tagħha. 
            
            
               Il-proposta għalhekk tressaq bidliet għall-Artikoli 10, 11 u 12 tar-Regolament Delegat tal-LCR li jiżguraw l-allinjament imsemmi hawn fuq. It-testi legali huma abbozzati b’tali mod li jiżguraw li l-eliġibbiltà għat-trattament favorevoli tal-likwidità ta’ bonds koperti maħruġa qabel it-8 ta’ Lulju 2022 li jikkonformaw mar-rekwiżiti stabbiliti fl-Artikolu 52(4) tad-Direttiva 2009/65/KE
                  6
                ma tiġix affettwata.
            
            
               1.2.Valutazzjoni tal-Impatt 
            
            
               Il-bidliet proposti huma meqjusa limitati f’termini ta’ impatt, għalhekk mhuwiex propost li titwettaq valutazzjoni tal-impatt dettaljata. Il-modifika ewlenija, relatata mal-artikolazzjoni bejn ir-rekwiżiti tal-likwidità fis-CBD u r-Regolament Delegat tal-LCR, għandha kamp ta’ applikazzjoni dejjaq, jiġifieri hija limitata għal emittenti ta’ bonds koperti. Din l-emenda tkun korrezzjoni ta’ qafas meqjus bħala mhux xieraq għall-attivitajiet ta’ ħruġ ta’ bonds koperti. 
            
         
         
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni kkonsultat il-Grupp ta’ Esperti dwar il-Banek, il-Pagamenti u l-Assigurazzjoni, li jinkludi esperti tal-Istati Membri, kif ukoll rappreżentanti mill-Parlament Ewropew, l-Awtorità Bankarja Ewropea u l-Bank Ċentrali Ewropew. 
            
            
               3.ELEMENTI ĠURIDIĊI TAL-ATT DELEGAT
            
            
               Minħabba l-ammont limitat ta’ bidliet fir-Regolament Delegat tal-LCR eżistenti, huwa propost li jiġu adottati l-emendi għal dak ir-Regolament minflok test sħiħ ġdid. Dan iżomm l-istruttura tar-Regolament Delegat tal-LCR oriġinali. F’konformità mal-Artikolu 462 tas-CRR, il-Kummissjoni żżomm is-setgħa li tirrevedi r-Regolament Delegat għal perjodu ta’ żmien indeterminat.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 10.2.2022
            
            
               li jemenda r-Regolament Delegat tal-Kummissjoni (UE) 2015/61 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-istituzzjonijiet ta’ kreditu
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u li jemenda r-Regolament (UE) Nru 648/2012
                  7
               , u b’mod partikolari l-Artikolu 460 tiegħu,
            
            
               Billi:
            
            
               (1)Jenħtieġ li r-Regolament Delegat tal-Kummissjoni (UE) 2015/61
                  8
                jiġi emendat biex jippermetti aħjar lill-istituzzjonijiet ta’ kreditu li joħorġu l-bonds koperti li jikkonformaw, minn naħa waħda, mar-rekwiżit ġenerali ta’ kopertura tal-likwidità għal perjodu ta’ tensjoni ta’ 30 jum tal-kalendarju, stabbilit fl-Artikolu 4(1) ta’ dak ir-Regolament Delegat, u min-naħa l-oħra, mar-rekwiżit tar-riżerva ta’ likwidità tal-aggregazzjoni ta’ kopertura taż-żamma ta’ assi likwidi biex ikopru l-flussi ta’ ħruġ netti tal-likwidità matul il-180 jum li jmiss, stabbilit fl-Artikolu 16 tad-Direttiva (UE) 2019/2162 tal-Parlament Ewropew u tal-Kunsill
                  9
               . Sabiex jiġu ċċarati xi wħud mir-regoli eżistenti u biex it-test tar-Regolament Delegat (UE) 2015/61 jiġi allinjat mad-definizzjonijiet stabbiliti fir-Regolament (UE) Nru 575/2013 u fid-Direttiva (UE) 2019/2162, kien hemm bżonn ta’ xi bidliet addizzjonali. 
            
            
               (2)Ir-rekwiżit ġenerali ta’ kopertura tal-likwidità stabbilit fl-Artikolu 4(1) tar-Regolament Delegat (UE) 2015/61 u r-rekwiżit tar-riżerva ta’ likwidità tal-aggregazzjoni ta’ kopertura stabbilit fl-Artikolu 16 tad-Direttiva (UE) 2019/2162 jirriżultaw f’obbligu għall-istituzzjonijiet ta’ kreditu li joħorġu l-bonds koperti li jżommu ċertu ammont ta’ assi likwidi għall-istess perjodu ta’ 30 jum kalendarju. Madankollu, l-istituzzjonijiet ta’ kreditu ma għandux ikollhom obbligu li jkopru l-istess flussi ta’ ħruġ b’assi likwidi differenti għall-istess perjodu. Sabiex jiġi indirizzat din it-trikkib, jenħtieġ li tiġi introdotta emenda ġdida għall-kriterju tal-piż reali skont ir-rekwiżit ġenerali ta’ kopertura tal-likwidità. Din l-emenda, flimkien mad-dispożizzjonijiet diġà fis-seħħ fl-Artikolu 7 tar-Regolament Delegat (UE) 2015/61 u li għadhom applikabbli fil-każ ta’ assi segregati tal-aggregazzjoni ta’ kopertura, tindirizza sitwazzjonijiet fejn assi segregati qed jissodisfaw il-kriterji biex jiġu rikonoxxuti bħala mhux vinkolati b’mod prudenzjalment sod. Din l-emenda l-ġdida tittratta l-assi likwidi miżmuma bħala parti mir-riżerva ta’ likwidità tal-aggregazzjoni ta’ kopertura bħala mhux vinkolati sal-ammont ta’ flussi ta’ ħruġ netti tal-likwidità li jirriżultaw mill-programm assoċjat ta’ bonds koperti.
            
            
               (3)Barra minn hekk, f’xi Stati Membri japplikaw mudelli speċifiċi ta’ ħruġ ta’ bonds koperti, ikkaratterizzati minn rekwiżiti legali speċifiċi imposti fuq emittenti ta’ bonds koperti biex jipproteġu lill-investituri u jmorru lil hinn minn dawk elenkati fid-Direttiva (UE) 2019/2162. Dawk l-emittenti ta’ bonds koperti li huma soġġetti għal tali rekwiżiti legali speċifiċi jwettqu attivitajiet simili ta’ ħruġ ta’ bonds koperti minn emittenti oħra ta’ bonds koperti fl-UE, u bħala konsegwenza għandhom profil simili ta’ riskju tal-likwidità. Huma jipprovdu wkoll livell għoli ta’ protezzjoni għall-emittenti ta’ bonds koperti b’mod partikolari permezz tar-rikors għal sovrakollateralizzazzjoni mhux obbligatorja għall-ħruġ tal-programmi ta’ bonds koperti tagħhom. Madankollu, l-assi kollha ta’ dawn l-emittenti ta’ bonds koperti jkunu marbuta ma’ aggregazzjonijiet ta’ kopertura u għalhekk jitqiesu vinkolati, u b’hekk isiru indisponibbli u ineliġibbli għall-fini tar-riżerva ta’ likwidità tal-proporzjon ta’ kopertura tal-likwidità (LCR). Dik is-sitwazzjoni twassal biex dawk l-emittenti ta’ bonds koperti jiksru r-rekwiżit tal-LCR tagħhom stabbilit fir-Regolament (UE) Nru 575/2013 u r-Regolament Delegat (UE) 2015/61 u b’hekk toħloq kundizzjonijiet mhux ekwi bejn l-emittenti minkejja s-similarità tal-profil prudenzjali tagħhom. Sabiex jiġu ssodisfati r-rekwiżiti ta’ sovrakollateralizzazzjoni obbligatorja u mhux obbligatorja għall-fini tal-ħruġ ta’ programm ta’ bonds koperti, dawk l-emittenti ta’ bonds koperti huma ristretti operazzjonalment li joħorġu dejn subordinat. Il-fluss ta’ ħruġ tal-likwidità netta ġenerali ta’ dawk l-emittenti huwa ogħla mill-fluss ta’ ħruġ nett tal-likwidità li jirriżulta mill-bonds koperti uniċi maħruġa. F’dan il-kuntest, jenħtieġ li jiġu introdotti emendi addizzjonali biex f’xi sitwazzjonijiet speċifiċi u limitati jkunu jistgħu jiġu rikonoxxuti bħala mhux vinkolati l-assi miżmuma fl-aggregazzjoni ta’ kopertura sabiex jiġu ssodisfati r-rekwiżiti ta’ sovrakollateralizzazzjoni mhux obbligatorji. Sabiex jiġi żgurat li tali estensjoni tar-rikonoxximent tal-assi miżmuma f’aggregazzjoni ta’ kopertura bħala mhux vinkolata tkun prudenzjalment soda u konsistenti mar-rekwiżiti tal-LCR, l-emittenti ta’ bonds koperti jenħtieġ li jissodisfaw diversi kundizzjonijiet. B’mod partikolari, huma biss dawk li joħorġu bonds koperti li huma obbligati bis-saħħa ta’ rekwiżit legali tal-liġi nazzjonali li jorbtu l-assi kollha tagħhom ma’ ħruġ ta’ bonds koperti li jistgħu jibbenefikaw minn dik id-dispożizzjoni, sal-volum tal-assi meħtieġa biex jintlaħaq il-fluss ta’ ħruġ nett totali tal-likwidità tal-emittent tal-bonds koperti. 
            
            
               (4)Barra minn hekk, huwa meħtieġ li jiġu stabbiliti regoli ta’ monetizzazzjoni għall-valutazzjoni tal-assi likwidi miżmuma f’riżerva ta’ likwidità tal-aggregazzjoni ta’ kopertura.
            
            
               (5)Filwaqt li jitqiesu r-rakkomandazzjonijiet li saru mill-Awtorità Bankarja Ewropea (EBA) fir-rapport tagħha tal-20 ta’ Diċembru 2013
                  10
               , imħejji skont l-Artikolu 509(3) u (5) tar-Regolament (UE) Nru 575/2013, it-tipi kollha ta’ bonds maħruġa jew garantiti mill-gvernijiet ċentrali u l-banek ċentrali tal-Istati Membri kif ukoll dawk maħruġa jew garantiti minn banek multilaterali tal-iżvilupp u organizzazzjonijiet internazzjonali għandhom jingħataw status tal-livell 1. Fir-rapport tal-EBA twettqet analiżi empirika u kwalitattiva dwar il-likwidità u l-kwalità kreditizja għolja jew estremament għolja ta’ tali bonds u r-rapport jikkonkludi li dawk il-bonds jissodisfaw l-istandards ta’ Basel f’termini ta’ likwidità u kwalità kreditizja għolja. Għalhekk, bonds koperti maħruġa minn aġenziji uffiċjali ta’ kreditu għall-esportazzjoni, irrispettivament mill-istruttura organizzattiva ta’ dawk l-aġenziji, għandhom jiġu kkwalifikati bħala “assi likwidi” u konsegwentement jingħataw status ta’ livell 1. 
            
            
               (6)Uħud mill-kundizzjonijiet għat-trattament preferenzjali ta’ skoperturi fil-forma ta’ bonds koperti stabbiliti fl-Artikolu 129 tar-Regolament (UE) Nru 575/2013 ġew emendati bir-Regolament 2019/2160 tal-Parlament Ewropew u tal-Kunsill
                  11
               . Referenzi għal dak l-Artikolu fir-Regolament Delegat (UE) 2015/61 jenħtieġ għalhekk li jiġi emendat skont dan.
            
            
               (7)Ir-Regolament Delegat (UE) 2015/61 jenħtieġ għalhekk li jiġi emendat skont dan.
            
            
               (8)Dan ir-Regolament għandu jiġi applikat flimkien mad-dispożizzjonijiet tal-liġi nazzjonali li jittrasponu d-Direttiva (UE) 2019/2162 u mar-Regolament (UE) Nru 575/2013, kif emendat bir-Regolament 2019/2160. Sabiex tiġi żgurata l-applikazzjoni konsistenti tal-qafas il-ġdid li jistabbilixxi l-karatteristiċi strutturali għall-ħruġ ta’ bonds koperti u r-rekwiżiti emendati għal trattament preferenzjali, id-data tal-applikazzjoni ta’ dan ir-Regolament jenħtieġ li tkun l-istess bħad-data li minnha l-Istati Membri għandhom japplikaw id-dispożizzjonijiet tal-liġi nazzjonali li jittrasponu d-Direttiva (UE) 2019/2162, u bħad-data tal-applikazzjoni tar-Regolament (UE) 2019/2160, 
            
         
         
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2015/61 huwa emendat kif ġej:
            
            
               (1)fl-Artikolu 3, jiżdiedu l-punti (13) sa (16) li ġejjin:
            
            
               “(13) “tranżazzjoni mmotivata mis-swieq kapitali” tfisser tranżazzjoni mmotivata mis-swieq kapitali kif definita fil-punt (3) tal-Artikolu 192 tar-Regolament (UE) Nru 575/2013;
            
            
               (14) “programm ta’ bonds koperti” tfisser programm ta’ bonds koperti kif definit fil-punt (2) tal-Artikolu 3, tad-Direttiva (UE) 2019/2162 tal-Parlament Ewropew u tal-Kunsill*;
            
            
               (15) “aggregazzjoni ta’ kopertura” tfisser aggregazzjoni ta’ kopertura kif definit fil-punt (3) tal-Artikolu 3 tad-Direttiva (UE) 2019/2162;
            
            
               
                  (16) “riżerva ta’ likwidità tal-aggregazzjoni ta’ kopertura” tfisser ir-riżerva ta’ likwidità komposta minn assi kkunsidrati bħala likwidi u miżmuma bħala parti mill-aggregazzjoni ta’ kopertura, f’konformità mal-Artikolu 16 tad-Direttiva (UE) 2019/2162.
               
            
            
               * Id-Direttiva (UE) 2019/2162 tal-Parlament Ewropew u tal-Kunsill tas-27 ta’ Novembru 2019 dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttivi 2009/65/KE u 2014/59/UE (ĠU L 328, 18.12.2019, p. 29).”
            
            
               (2)L-Artikolu 7 huwa emendat kif ġej:
            
            
               (a)jiddaħħlu l-paragrafi 2a u 2b li ġejjin: 
            
            
               “2a. B’deroga mill-paragrafu 2, assi likwidi li jinżammu bħala parti mir-riżerva ta’ likwidità tal-aggregazzjoni ta’ kopertura għandhom jitqiesu li mhumiex vinkolati matul il-perjodu ta’ tensjoni ta’ 30 jum tal-kalendarju, stabbilit fl-Artikolu 4, sal-ammont ta’ flussi ta’ ħruġ netti tal-likwidità kif ikkalkulat skont it-Titolu III ta’ dan ir-Regolament, li jirriżultaw mill-programmi ta’ bonds koperti assoċjati, dment li dawk l-assi jissodisfaw ir-rekwiżiti l-oħra kollha stabbiliti fit-Titolu II ta’ dan ir-Regolament.
            
            
               2b. Meta l-assi likwidi li jinżammu fir-riżerva ta’ likwidità tal-aggregazzjoni ta’ kopertura ma jitqisux bħala mhux vinkolati skont il-paragrafu 2a ta’ dan l-Artikolu, xorta waħda għandhom jitqiesu li mhumiex vinkolati matul il-perijodu ta’ tensjoni ta’ 30 jum tal-kalendarju, stabbilit fl-Artikolu 4, meta jiġu ssodisfati l-kondizzjonijiet kollha li ġejjin:
            
            
               (a)l-emittent ta’ bonds koperti huwa, permezz ta’ dispożizzjonijiet tal-liġi nazzjonali, meħtieġ li jkollu l-assi kollha tiegħu marbuta ma’ ħruġ ta’ bonds koperti;
            
            
               (b)l-assi likwidi huma marbuta bħala kollateralizzazzjoni eċċessiva mhux obbligatorja għall-ħruġ ta’ bond kopert;
            
            
               (c)l-assi likwidi jissodisfaw ir-rekwiżiti l-oħra kollha stipulati fit-Titolu II ta’ dan ir-Regolament;
            
            
               (d)l-ammont ta’ assi likwidi meqjusa bħala mhux vinkolati skont dan il-paragrafu ma jaqbiżx l-ammont totali ta’ flussi ta’ ħruġ netti tal-likwidità, kif ikkalkulat skont it-Titolu III ta’ dan ir-Regolament.”; 
            
            
               (b)il-paragrafu 4 huwa emendat kif ġej:
            
            
               (i)il-punt (g) huwa sostitwit b’dan li ġej:
            
            
               “(g) kwalunkwe entità oħra li twettaq attività waħda jew aktar minn dawk elenkati fl-Anness I għad-Direttiva 2013/36/UE bħala n-negozju ewlieni tagħha.”;
            
         
         
            
               (ii)it-tieni subparagrafu li ġej jiġi miżjud:
            
            
               “Għall-finijiet ta’ dan l-Artikolu, l-SSPEs u l-aġenziji uffiċjali tal-kreditu għall-esportazzjoni fl-Istati Membri għandhom jitqiesu mhux inklużi fl-entitajiet imsemmija fl-ewwel subparagrafu, il-punt (g).”;
            
            
               (3)fl-Artikolu 8(4), jiżdied it-tielet subparagrafu li ġej: 
            
            
               “Għall-assi likwidi miżmuma f’riżerva ta’ likwidità tal-aggregazzjoni ta’ kopertura, ir-rekwiżit stabbilit fl-ewwel subparagrafu għandu jitqies bħala ssodisfat, meta l-istituzzjoni ta’ kreditu regolarment, u mill-inqas darba fis-sena, timmonetizza assi likwidi li jikkostitwixxu kampjun rappreżentattiv biżżejjed tal-parteċipazzjonijiet tagħha ta’ assi fir-riżerva ta’ likwidità tal-aggregazzjoni ta’ kopertura mingħajr ma jkollha għalfejn tkun parti minn dik ir-riżerva ta’ kapital.”;
            
            
               (4)fl-Artikolu 10(1), il-punt (f) għandu jiġi emendat kif ġej:
            
            
               (a)il-punti (i) u (ii) huma sostitwiti b’dan li ġej: 
            
            
               “(i)
                     ikunu bonds koperti kif imsemmi fl-Artikolu 3, il-punt 1, tad-Direttiva (UE) 2019/2162 jew jinħarġu qabel it-8 ta’ Lulju 2022 u jissodisfaw ir-rekwiżiti stabbiliti fl-Artikolu 52(4) tad-Direttiva 2009/65/KE, kif applikabbli fid-data tal-ħruġ tagħhom, li jagħmilhom eliġibbli għal trattament preferenzjali bħala bonds koperti sal-maturità tagħhom;
            
            
               (ii)
                     l-iskoperturi għall-istituzzjonijiet fl-aggregazzjoni ta’ kopertura jissodisfaw ir-rekwiżiti stabbiliti fl-Artikolu 129(1), il-punt (c), u fl-Artikolu 129(1a) tar-Regolament (UE) Nru 575/2013;”;
            
            
               (b)jitħassar il-punt (iii);
            
            
               (5)fl-Artikolu 11, il-paragrafu 1 jiġi emendat kif ġej:
            
            
               (a)il-punt (c) huwa emendat kif ġej:
            
            
               (i)il-punti (i) u (ii) huma sostitwiti b’dan li ġej: 
            
            
               “(i)
                     ikunu bonds koperti kif imsemmi fl-Artikolu 3, il-punt 1, tad-Direttiva (UE) 2019/2162 jew jinħarġu qabel it-8 ta’ Lulju 2022 u jissodisfaw ir-rekwiżiti stabbiliti fl-Artikolu 52(4) tad-Direttiva 2009/65/KE, kif applikabbli fid-data tal-ħruġ tagħhom, li jagħmilhom eliġibbli għal trattament preferenzjali bħala bonds koperti sal-maturità tagħhom;
            
            
               (ii)
                     l-iskoperturi għall-istituzzjonijiet fl-aggregazzjoni ta’ kopertura jissodisfaw ir-rekwiżiti stabbiliti fl-Artikolu 129(1), il-punt (c), u fl-Artikolu 129(1a) tar-Regolament (UE) Nru 575/2013;”;
            
            
               (ii)jitħassar il-punt (iii);
            
            
               (b)fil-punt (d), il-punti (iii), (iv) u (v) huma sostitwiti b’dan li ġej:
            
            
               “(iii)
                     il-bonds koperti huma appoġġati minn aggregazzjoni ta’ assi ta’ tip wieħed jew aktar deskritti fl-Artikolu 129(1), il-punti (b), (d), (f) u (g), tar-Regolament (UE) Nru 575/2013. Meta l-aggregazzjoni tinkludi self iggarantit minn proprjetà immobbli, ir-rekwiżiti stabbiliti fl-Artikolu 6(2), l-Artikolu 6(3), il-punt (a), u fl-Artikolu 6(5) tad-Direttiva (UE) 2019/2162 jridu jiġu ssodisfati;
            
            
               (iv)
                     l-iskoperturi għall-istituzzjonijiet fl-aggregazzjoni ta’ kopertura jissodisfaw ir-rekwiżiti stabbiliti fl-Artikolu 129(1), il-punt (c), u fl-Artikolu 129(1a) tar-Regolament (UE) Nru 575/2013;
            
            
               (v)
                     l-istituzzjoni ta’ kreditu li tinvesti fil-bonds koperti u l-emittent jissodisfaw ir-rekwiżiti ta’ trasparenza stipulati fl-Artikolu 14 tad-Direttiva (UE) 2019/2162;”;
            
            
               (6)fl-Artikolu 12(1), il-punt (e) għandu jiġi emendat kif ġej:
            
         
         
            
               (a)il-punt (i) huwa sostitwit b’dan li ġej: 
            
            
               “(i)
                     ikunu bonds koperti kif imsemmi fl-Artikolu 3(1) tad-Direttiva (UE) 2019/2162 jew jinħarġu qabel it-8 ta’ Lulju 2022 u jissodisfaw ir-rekwiżiti stabbiliti fl-Artikolu 52(4) tad-Direttiva 2009/65/KE, kif applikabbli fid-data tal-ħruġ tagħhom, li jagħmilhom eliġibbli għal trattament prudenzjali bħala bonds koperti sal-maturità tagħhom;”;
            
            
               (b)il-punti (ii) u (iii) huma mħassra; 
            
            
               (7)fl-Artikolu 28, il-paragrafu 3 jiġi emendat kif ġej:
            
            
               (a)fl-ewwel subparagrafu, il-kliem tal-bidu trid jiġi sostitwit b’dan li ġej:
            
            
               “L-istituzzjonijiet ta’ kreditu għandhom jimmultiplikaw l-obbligazzjonijiet li jimmaturaw fi żmien 30 jum tal-kalendarju u li jirriżultaw minn tranżazzjonijiet ta’ finanzjament tat-titoli jew tranżazzjonijiet immotivati mis-suq kapitali bi:”;
            
            
               (b)fit-tieni subparagrafu, l-ewwel sentenza hija sostitwita b’dan li ġej:
            
            
               “Permezz ta’ deroga mill-ewwel subparagrafu, fejn il-kontroparti għat-tranżazzjonijiet ta’ finanzjament tat-titoli jew għat-tranżazzjoni mmotivata mis-swieq kapitali tkun il-bank ċentrali domestiku tal-istituzzjoni ta’ kreditu, ir-rata tal-fluss ta’ ħruġ għandha tkun ta’ 0 %.”;
            
            
               (c)it-tielet subparagrafu huwa sostitwit bis-segwenti:
            
            
               “Permezz ta’ deroga mill-ewwel subparagrafu, għal tranżazzjonijiet ta’ finanzjament tat-titoli jew tranżazzjonijiet immotivati mis-swieq kapitali li jkunu jeħtieġu rata ta’ fluss ta’ ħruġ skont dak is-subparagrafu ogħla minn 25 %, ir-rata tal-fluss ta’ ħruġ għandha tkun 25 % meta l-kontroparti għat-tranżazzjoni tkun kontroparti eliġibbli.”;
            
            
               (8)L-Artikolu 32 huwa emendat kif ġej:
            
            
               (a)fil-paragrafu 3, il-punt (b), il-kliem introduttorju huwa ssostitwit b’dan li ġej:
            
            
               “(b)
                     il-flejjes dovuti minn tranżazzjonijiet ta’ finanzjament tat-titoli u tranżazzjonijiet immotivati mis-swieq kapitali b’maturità residwa ta’ mhux aktar minn 30 jum tal-kalendarju għandhom jiġu mmultiplikati bi:”;
            
            
               (b)fil-paragrafu 4, l-ewwel sentenza hija sostitwita b’dan li ġej:
            
            
               “Il-paragrafu 3, il-punt (a), ma għandux japplika għal flejjes dovuti minn tranżazzjonijiet ta’ finanzjament tat-titoli u tranżazzjonijiet immotivati mis-suq kapitali li huma kollateralizzati minn assi likwidi skont it-Titolu II kif imsemmi fil-paragrafu 3, il-punt (b).”
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mit-8 ta’ Lulju 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 10.2.2022
            
         
         
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Id-Direttiva (UE) 2019/2162 tal-Parlament Ewropew u tal-Kunsill tas-27 ta’ Novembru 2019 dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttivi 2009/65/KE u 2014/59/UE (ĠU L 328, 18.12.2019, p. 29-57). 
               
               
                  
                     (2)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1–337). 
               
               
                  
                     (3)
                  
                        Ir-Regolament Delegat tal-Kummissjoni (UE) 2015/61 tal-10 ta’ Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta’ Kreditu (ĠU L 11, 17.1.2015, p. 1-36). 
               
               
                  
                     (4)
                  
                        Ir-rapport tal-EBA tal-20 ta’ Diċembru 2013 dwar definizzjonijiet uniformi xierqa ta’ assi likwidi ta’ kwalità għolja ħafna (estremament HQLA) u assi likwidi ta’ kwalità għolja (HQLA) u dwar rekwiżiti operazzjonali għal assi likwidi skont l-Artikolu 509(3) u (5) CRR.
               
               
                  
                     (5)
                  
                        Ir-Regolament (UE) 2019/2160 tal-Parlament Ewropew u tal-Kunsill tas-27 ta’ Novembru 2019 li jemenda r-Regolament (UE) Nru 575/2013 fir-rigward ta’ skoperturi fil-forma ta’ bonds koperti (ĠU L 328, 18.12.2019, p. 1-6). 
               
               
                  
                     (6)
                  
                        Id-Direttiva 2009/65/KE tal-Parlament Ewropew u tal-Kunsill, tat-13 ta’ Lulju 2009, dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32-96). 
               
               
                  
                     (7)
                  
                        ĠU L 176, 27.6.2013, p. 1.
               
               
                  
                     (8)
                  
                        Ir-Regolament Delegat tal-Kummissjoni (UE) 2015/61 tal-10 ta’ Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta’ kopertura tal-likwidità għall-Istituzzjonijiet ta’ Kreditu (ĠU L 11, 17.1.2015, p. 1).
               
               
                  
                     (9)
                  
                        Direttiva (UE) 2019/2162 tal-Parlament Ewropew u tal-Kunsill tas-27 ta’ Novembru 2019 dwar il-ħruġ ta’ bonds koperti u s-superviżjoni pubblika ta’ bonds koperti u li temenda d-Direttivi 2009/65/KE u 2014/59/UE (ĠU L 328, 18.12.2019, p. 29).
               
               
                  
                     (10)
                  
                        Ir-rapport tal-EBA tal-20 ta’ Diċembru 2013 dwar definizzjonijiet uniformi xierqa ta’ assi likwidi ta’ kwalità għolja ħafna (estremament HQLA) u assi likwidi ta’ kwalità għolja (HQLA) u dwar rekwiżiti operazzjonali għal assi likwidi skont l-Artikolu 509(3) u (5) CRR.
               
               
                  
                     (11)
                  
                        Ir-Regolament (UE) 2019/2160 tal-Parlament Ewropew u tal-Kunsill tas-27 ta’ Novembru 2019 li jemenda r-Regolament (UE) Nru 575/2013 fir-rigward ta’ skoperturi fil-forma ta’ bonds koperti (ĠU L 328, 18.12.2019, p. 1).